В ПОКРОВСКУЮ (КОЗАЦКУЮ) ПОМИНАЛЬНУЮ СУББОТУ

В отличие от родительских суббот Мясопустной и Троицкой, имеющих общецерковное значение, о Козацкой Покровской субботе Типикон умалчивает, поскольку эта суббота – благочестивое установление защитников Православия запорожских козаков, которое возрождено на епархиальном уровне в Украинской Православной Церкви.

На основании решения Священного Синода Украинской Православной Церкви от 23 ноября 2022 года, по благословению митрополита Запорожского и Мелитопольского Луки во всех храмах и монастырях Запорожской епархии УПЦ в субботу, предваряющую праздник Покрова Пресвятой Богородицы, будет совершаться заупокойное поминовение усопших (литургии и панихиды) защитников Православия – запорожских козаков.

Служба святого дня Минеи, если не имеет праздничного знака совершается вместе с субботней службой по 13-й главе Типикона. При этом тексты Октоиха заменяются особыми заупокойными текстами козацкой поминальной субботы. Если же с этой субботой совпадет бденный или полиелейный праздник, то память святого на епархиальном уровне переносится на другой день.

НА ВЕЧЕРНИ

Кафизма 18.

На Господи, воззвах поставим стихир 6: святого рядового 3, и сия покойны 3, глас 1:

Днесь чествуем, вернии, козаков, веру Православную до конца сохранивших, и кровию своею землю нашу [Запорожскую] обагривших, память их совершающе, смерти Низложителя Господа прославим, просяще прилежно, в час Страшнаго Суда Его добрый ответ нам дати, и одесную Его стояния нас сподобити.

Честна смерть верных Твоих, Господи, от латинян коварных и безбожников безумных огнем и мечем искушенных и кровь свою за исповедание веры Православныя пролиявших, тии бо упование свое на Тя возложивше, претерпеша поношения гонителей.Сих доблих мужей, жен, отроков и младенцев за Православие убиенных память совершающе, от Тебе, Христе, милости просим и затупления.

Не обладает смерть Православия поборниками,умершими благочестно. Сии бо в надежди воскресения Христу предаша души своя, мучителей безбожных не убоявшеся. Темже молимся прилежно: рабов Твоих, кровию Истину соблюдших, упокой во дворех Твоих, Господи, отцы и братию нашу, христолюбивых козаков Православных, другов и сродников, и всякаго человека, в житии временнем послужившаго верно, и к Тебе преставльшагося, сподоби в Небеснем Царствии водворитися.

Слава, святаго Минеи. И ныне, Богородичен догматик прилучившагося гласа.

Входа нет. «Свете Тихий». Прокимен дне. Таже, Сподоби, Господи:

На стиховне поем стихиры сия, глас 4:

Мученичен: **Ц**еркве Божия украшение, страстотерпцев Христовых славу, мучеников Запорожския земли предивных, любовию восхвалим, вернии, почитающе добродетели и страдания их.

Стих: Блажен, яже избрал и приял еси, Господи.

Мертвен: Яко цвет увядает, и яко сень мимо грядет, и разрушается всяк человек: паки же гласящей трубе, мертвии яко в трусе вси восстанут ко Твоему сретению, Христе Боже. Тогда, Владыко, души раб Твоих, иже за Православие не убояшася темницы, горькими работами, гладом и хладом изморенных и многовидными муками умерщвляемых, яко агнцев стада Твоего приими, и во святых Твоих учини селениих.

Стих: Души их во благих водворятся.

Мертвен: Помяни, Господи, о Тебе пострадавших, убиенных в различных походех за Православную веру, и новых страстотерпцев, от родов наших прозябших и муки многоразличныя претерпевших, и приими наша усердныя моления о упокоении сих защитников Православия.

Слава, и ныне, Богородичен, глас 4:

Палата одушевленная Христова, верным же стена, покров, и держава Ты еси, Пречистая. Тобою народ наш, Богомати, спасается; Твоею помощию вернии венчаются; Тобою хвалящеся присно, победы на поганыя носят, покрываемии омофором милости Твоея.

Тропарь, глас 2:

Православия защитников чествующе, иереев в вере твердых, козаков христолюбивых, мужей, жен, отроков и младенцев, за Церковь пострадавших, Владыце Жизни молимся прилежно, во Царствии Небеснем сим водворитися.

Слава: Помяни, Господи, яко Благ, рабы Твоя, и елика в житии согрешиша, прости: никтоже бо безгрешен, токмо Ты, могий и преставленным дати покой.

И ныне: Мати Святая неизреченнаго Света, ангельскими Тя песньми почитающе, благочестно величаем.

НА УТРЕНИ

Вместо Бог Господь: – Аллилуия, глас 2, с заупокойными стихами.

Тропарь, глас 2: «Православия защитников чествующе …» (дважды). «Слава» – ин тропарь, глас тот же: «Помяни, Господи, яко Благ …», «И ныне» – Богородичен, глас тот же: «Мати Святая…».

16 кафизма. Обычная малая ектения.

Седален, глас 4:

Просветивый святыя Твоя паче злата, и прославивый преподобныя Твоя яко благ, от нихже умолен бывая, Христе Боже, жизнь нашу умири, яко Человеколюбец, и молитву приими, яко кадило, Един во святых почиваяй.

Стих: Дивен Бог во святых своих, Бог Израилев.

Страстотерпцы Господни, блаженна земля наша [Запорожская] напившаяся кровьми вашими, на судище бо врага обличисте, и Христа со дерзновением проповедасте. Того яко Блага молите, молимся, спасти души наша.

Стих: Блажени, яже избрал и приял еси, Господи.

Помяни Господи, яко благ, души раб Твоих, и елика в житии согрешиша, прости, никтоже бо безгрешен, токмо Ты могий и преставленным дати покой.

Слава, и ныне. Глас 6:

Богородичен: Безпомощным крепость Ты воистинну, Пречистая Богомати, отсюду, смиреннии, Тобою возвышаемся, о Тебе высоце держимся: всем Ты еси покров и к Богу Ходатаица.

И Непорочны на две статии.

По первой статии бывает малая ектения о усопших. На ектении прошение глаголи сице:

Еще молимся о упокоении душ усопших рабов Божиих, почивших козаков, мужей, жен, невинных чад и всех, за веру Православную даже до смерти пострадавших:

По второй статии тропари мертвеннии по Непорочнах, во глас 5.

И малая ектения о усопших с тем же прошением.

И седален, глас 5:

Покой, Спасе наш, с праведными рабы Твоя, и сия всели во дворы Твоя, якоже есть писано: презирая, яко Благ, прегрешения их, вольная и невольная, и вся, яже в ведении и не в ведении, Человеколюбче.

Слава и ныне, Богородичен:

От Девы возсиявый мiру, Христе Боже, сыны света Тою показавый, помилуй нас.

Псалом 50.

Каноны:

В храме Господском и Богородицы: храма со ирмосом на 6 (ирмосы по дважды), святого дня на 4 и заупокойный Покровской субботы на 4.

В храме святого: канон святого дня со ирмосом на 6 (ирмосы по дважды), храма на 4 и заупокойный Покровской субботы на 4.

Катавасия: ирмосы канона покойного.

Канон заупокойный Покровския субботы. Глас 6. Егоже краегранесие: «Господи, упокой почивших в правоверии».

Песнь 1

*Ирмос: Яко по суху пешешествовав Израиль, по бездне стопами, гонителя фараона видя потопляема, Богу победную песнь поим, вопияше*.

Господи, невечернему свету Твоему и сладости истинней, яже преставил еси верныя за Православие в земли нашей [Запорожстей] пострадавших, покажи причастники, Благоутробне, и святых соборам сих сопричти.

Облекл еси в нетление в надежде воскресения преставльшихся, и к безконечному и блаженному житию возвел еси, идеже, яко Милостив, поборники веры Православныя и исповедники, ихже приял еси, Спасе, упокой и святых соборам сих сопричти.

Страдания и раны христиан почтим, уничижения, биения, изгнания за исповедание веры претерпевших, имиже Православие в земли нашей [Запорожстей] утвердися. Сих же преставльшихся, Спасе, упокой и святых соборам сопричти.

Богородичен: Поют Тя, Богородице, Ангельстии чини, и славят патриарси со святители пред лицем Твоим текуще в церковь. С нимиже Тя тогда святый Андрей виде, за ны, грешныя, к Богу молящуюся, помиловати люди, славящия Твоего Покрова праздник.

Песнь 3

*Ирмос: Несть свят, якоже Ты, Господи Боже мой, вознесый рог верных Твоих Блаже, и утвердивый нас на камени исповедания Твоего*.

Оставления грехов даруй, Избавителю Христе, Ты бо Един явился еси на земли Безгрешен, за исповедание веры Православныя пострадавшим, и сия рабы Твоя в сладости райстей всели.

Державу смерти низложив, жизнь нескончаемую всем верным источил еси, Владыко. В той убо учини за исповедание веры Православныя пострадавших, презирая прегрешения, и прощая грехи их, Человеколюбче, и сия рабы Твоя в сладости райстей всели.

Ихже преставил еси повелением Твоим, Владыко Господи, сподоби Царствия Небеснаго, и сия рабы Твоя в сладости райстей всели.

Богородичен: Удивляхуся ангельстии чины, како паче солнечных луч Твоим блистающим омофором освещаеши Церковь и люди, и тьму грехов наших отгониши посещением Твоим, Богородице, к Сыну Твоему и Богу за ны молящися.

По 3-й песни кондак, икос и седален святого дня с Богородичном его.

Песнь 4

*Ирмос: Христос моя сила, Бог и Господь, честная Церковь Боголепно поет взывающи, от смысла чиста о Господе празднующи*.

Послуживших Тебе, Слове, в Православней вере козаков, в различных походех убиенных, невинных старцев, мужей, жен и чад, ихже привел еси от временнаго жития, спасаемых множеству сочетав, вечныя сподоби жизни.

Озаритися Твоея красоты сиянием в вере Православней усопшим благоволи, Христе Боже, с мученики Твоими, Богатый в милости Сый, вечныя сих верных сподоби жизни.

Крепчайший на смерть был еси, Христе; темже ту связав, нас избавил еси. И ныне избави от сея тления в вере Православней усопших исповедников множество, во вся лета пострадавших за Церковь Твою в земли нашей [Запорожстей], и вечныя сподоби сих жизни.

Богородичен: О, Госпоже, Тебе припадаем верою и, покланяющеся, благодарно вопием Ти: радуйся, Богоблагодатная Дево, Покрове и Ограждение наше, и Помощнице в беде сущим, спаси нас, к Тебе прибегающих, на Тя бо надеемся, вечныя сподоби ны жизни.

Песнь 5

*Ирмос: Божиим светом Твоим Блаже, утренюющих Ти душы любовию озари, молюся, Тя ведети, Слове Божий, Истиннаго Бога, от мрака греховнаго взывающа.*

Истекшею от ребр Твоих Кровию мир искупил еси; в вере убо усопших, Христе, избави Божественными страстьми Твоими: Ты бо цену за всех Себе дал еси.

Предстоятели, Спасе, десныя верою оправдав, молитвами мученик и исповедник в земли нашей [Запорожстей] возсиявших, яже преставил еси верныя, покажи. Ты бо цену, Христе, за всех Себе дал еси.

Одеждами нетления души раб Твоих, Христе, украси, за веру Православную жизни земныя не пощадивших и землю нашу [Запорожскую] кровию своею обагривших. Ты бо, Владыко Жизни, цену за всех Себе дал еси.

Богородичен: Честнии святых собори, духовными паряще крилы, тайно приидоша Тебе послужити, Богородице, видяще Тя на легце облаце славы, ко Спасу Христу молящуюся подати победу воинству нашему, погубити воюющих нас.

Песнь 6.

*Ирмос: Житейское море воздвизаемое зря напастей бурею, к тихому пристанищу Твоему притек, вопию Ти: возведи от тли живот мой, Многомилостиве*.

Избранных ликом сопричтав, Благоутробне Господи, преставленныя от нас верныя рабы Твоя упокой, вся тех согрешения презирая за милосердие, и веры Православныя даже до смерти исповедание.

В местех прохлаждения, в местех святых светлости, в местех ослабления, Христе, яко Человеколюбец, ихже приял еси, учини рабы Твоя, вся тех согрешения презирая за веры Православныя даже до смерти исповедание.

Шуияго стояния избави Мелхиседека архимандрита и всех внявших гласу его, на защиту Истины от волков лютых, расхищающих стадо Христово, потщавшихся, и тем согрешений подаждь прощение за веры Православныя даже до смерти исповедание.

Богородичен: Иезекииль виде Господа в подобии человека, носима Херувимы. С нимиже за ны, Огнвидный Престоле Господень, Богородице, молися, да спасет души наша.

По 6-й песни малая заупокойная ектения.

Кондак, глас 8:

Со святыми упокой, Христе, душы раб Твоих, идеже несть болезнь, ни печаль, ни воздыхание, но жизнь безконечная.

Икос: Сам Един еси безсмертный, сотворивый и создавый человека: земнии убо от земли создахомся, и в землю туюжде пойдем, якоже повелел еси, создавый мя и рекий ми: яко земля еси и в землю отыдеши, аможе вси человецы пойдем, надгробное рыдание творяще песнь: Аллилуиа.

Песнь 7.

*Ирмос: Росодательну убо пещь содела Ангел преподобным отроком, халдеи же опаляющее веление Божие, мучителя увеща вопити: благословен еси Боже отец наших*.

Христе, Победителю смерти, сосуды соделай достойны Православия поборники, земли нашея [Запорожския] достойныя сыны и дщери, к Тебе, Господи, преставльшиися, и пети сих присно сподоби: препетый отец наших Боже, благословен еси.

Верным всем согрешений рукописание раздери, Христе Боже, в раи дерзновенный Адамов грех на Кресте Пригвождей/, емуже ныне рачителей Православия души, яже преставил еси к Тебе, причаститися сподоби, да веселием поют: препетый отец наших Боже, благословен еси.

Причтый к первородным и праведным Твоим, Спасе, души раб Твоих, в земли нашей [Запорожстей] живших и до последняго издыхания своего Православие исповедавших, сподоби сих непрестанно Тебе наслаждатися, поюще: препетый отец наших Боже, благословен еси.

Богородичен: Радости премирныя Источниче, Творче, Спасе наш, Христе Боже, приими молитву Твоея Матере, Юже Тебе за ны, грешныя, приносит, да Тебе радующеся поем: препетый отец наших Боже, благословен еси.

Песнь 8.

*Ирмос: Из пламене преподобным росу источил еси, и праведнаго жертву водою попалил еси: вся бо твориши Христе, токмо еже хотети, Тя превозносим во вся веки*.

Апостольския веры Православныя защитникам дерзновенным, имиже земля наша [Запорожская] обогатися, верою преставльшимся подаеши светлость Божественнаго Царствия, вопиющим: благословите, вся дела Господня, Господа, и превозносите Его во вся веки.

Всех, Христе, верою усопших, молит Тя сонм святых земли нашея [Запорожския], яко Милосерд, к ликом причти спасаемых, непрестанно вопиющих: благословите, вся дела Господня, Господа, и превозносите Его во вся веки.

Троичен: О, воистинну Приснотекущий Источниче Благости, в Небесных селениях скончавшихся рабов Твоих и житие тленное оставльших всели во дворы вечныя радости, и сподоби пети непрестанно: благословите, вся дела Господня, Господа, и превозносите Его во вся веки.

Богородичен: Восписати недоумею по достоянию Твоего Покрова, Богородице, похвалы, многими бо отягчихся грехи, но яко Мати Божия украси Твой праздник чудесы, да вси, радующеся, поем Господа и превозносим Его во вся веки.

Поем Честнейшую.

Песнь 9.

*Ирмос: Бога человеком не возможно видети, на Негоже не смеют чини ангельстии взирати: Тобою же Всечистая, явися человеком Слово воплощенно, Егоже величающе, с небесными вои Тя ублажаем*.

Егоже причащаются святых собори веселия присносущнаго, сподоби, Блаже, причастники быти вся, верою в земли нашей [Запорожстей] благочестно поживших и во уповании жизни вечныя к Тебе преставльшихся; во светлости святых всели их, Господи, даруя им блаженное упокоение.

Ратники Православныя, ихже козаками именуют, помилуй, Христе Боже, аще сии и согрешиша, но за веру Православную жизни своея не щадиша и со упованием неложным грехов оставления чают. Сим, Милосердия Твоего бездну отверзающе, светлости святых сподоби их, Господи.

Избави огня вечнаго, Владыко Христе, от нас преставльшихся: сих греховное рукописание растерзав, яко Един Человеколюбец, и святых светлости сподоби их, Господи.

Богородичен: Исцеляти недуги христиан и от бед избавляти, и грехи отпущати, и от пленения спасати, и всякия нужды утоляти дар от Бога прияла еси яко Мати Божия. И нас не презри, Госпоже: веси бо, ихже требуем, здравия телесем и душам спасения.

Катавасия и Достойно есть.

Ексапостиларий Октоиха.

На хвалитех стихиры покойны, глас 4:

Жизнодавче Господи, молитвами новомучеников и исповедников [Запорожских] упокой со всеми праведными верныя рабы Твоя, за имя Твое пострадавших: святители и иереи, монахи и мирския, старыя, юныя и всяк возраст, именуемыя и неименуемыя, яко истинныя чада и други Божия.

Во бранех с восстающими на Церковь страдальцы козаки и новомученицы досточуднии Господу последовавша, муки за имя Его претерпеша и верно отцем, мужем и братиям нашим, Христа ради мучимым, послужиша. Сего ради ныне в жизни вечней вкупе первии с последними трапезы безсмертныя, молимся, да наслаждаются.

Ликуйте, кровию Истину соблюдшии, дерзайте за Церковь пострадавшии: умертвися смерть, пленен бысть и ад с нею, и Христос воцарися, распныйся и воскресый. Той дарова нам нетление плоти, Той воздвизает нас, и дарует воскресение, и славы оныя с веселием вся сподобляет, в вере Православной непреклонно веровавших в Него.

Слава, мертвен, глас тойже: Во стране праведных Твоих учини, Милостиве, верою к Тебе преставленныя защитники Православия от врагов коварных, Человеколюбче.

И ныне, Богородичен, глас тойже: Хваление Тебе, еже по достоянию, людие, Пречистая Владычице, желающе воспети, не возмогут. Всегда бо всех верных заступаеши и покрываеши честным Твоим Покровом, и молишися спастися всем, верою Тебе Чистую и Истинную Богородицу почитающим.

На стиховне стихиры покойны, глас 6:

Запорожския Сечи украшение, рачителей веры и Православия исповедников дерзновенных в живущих стране учини, Господи, идеже потоцы сладости проливаются, идеже источницы присноживотнии истекают.

Стих: Души их во благих водворятся.

Живыми и мертвыми обладаяй, к Тебе Единому Благодателю отшедших козаков Православных, мужей и жен и чад невинных, [Запорожскую] нашу землю кровьми своими обагривших, во святых светлостех со избранными Твоими, Спасе, в селениях праведных и во стране живущих, Человеколюбче, упокой.

Стих: Блажени яже избрал, и приял еси Господи.

Господне достояние, Поднепровья прозябение, верныя Церкви Православныя, твердо отвергли есте нечестивое духа растление, Жизни нетленней последующе, яже есть Христос, Просвещение душ наших.

Слава, глас тойже: Несть человека, иже жив будет и не согрешит, Христе Спасе наш, но вемы человеколюбие Твое. Темже молим Тя прилежно, светлейшаго Света и веселия вечнаго, яви причастники вечныя жизни, ихже преставил еси от привременных, исповеданием Православия землю нашу украсивших, презирая прегрешения их вольная же и невольная.

И ныне, Богородичен, глас 6:

Молитвами Рождшия Тя, Христе, святителей, исповедников и новомучеников, преподобных, и праведных и всех святых, усопших раб Твоих упокой.

Вседневное славословие.

По Трисвятом – тропарь, глас 2: Православия защитников чествующе: Слава, ин тропарь, глас тойже: Помяни, Господи, яко Благ: И ныне, Богородичен, глас тойже: Мати Святая:

НА ЧАСАХ

Тропари: Православия защитников чествующе: Слава, Помяни, Господи, яко Благ:

Кондак: Со святыми упокой:

НА ЛИТУРГИИ

Блаженны от 3-й и 6-й песни заупокойного канона, на 6.

По входе: тропарь, глас 2: Православия защитников чествующе: Ин тропарь, глас тот же: Помяни, Господи, яко Благ: Слава, кондак, глас 8: Со святыми упокой: И ныне, Богородичен, глас тойже: Тебе и Стену, и Пристанище:

Прокимен дня, глас 8: Веселитеся о Господе: и заупокойный, глас 6: Души их во благих:

Апостол дня и заупокойный, 1 Сол., зач. 270.

Аллилуиарий дня: Воззваша праведнии: и заупокойный: Блажени, яже избрал:

Евангелие дня и заупокойное, Ин., зач. 16.

Причастен дня: Радуйтеся, праведнии: и заупокойный: Блажени, яже избрал: